Komisijos reglamentas (EB) Nr. 2002/1337
2002 m. liepos 23 d.,
iš dalies keičiantis Reglamentą (EB) Nr. 76/2002, nustatantį išankstinę Bendrijos priežiūrą tam tikrų trečiųjų šalių kilmės geležies ir plieno gaminių, kuriems taikomos EAPB ir EB sutartys, importui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 22 d. Tarybos reglamentą (EB) Nr. 3285/94 dėl bendrų importo taisyklių ir Reglamento (EB) Nr. 518/94 [1] panaikinimo su paskutiniais pakeitimais, padarytais Reglamentu (EB) Nr. 2474/2000 [2], ypač į jo 11 straipsnį,
atsižvelgdama į 1994 m. kovo 7 d. Tarybos reglamentą (EB) Nr. 519/94 dėl bendrų importo iš tam tikrų trečiųjų šalių taisyklių ir Reglamentų (EEB) Nr. 1765/82, (EEB) Nr. 1766/82 ir (EEB) Nr. 3420/83 [3] panaikinimo su paskutiniais pakeitimais, padarytais Reglamentu (EB) Nr. 1138/98 [4], ypač į jo 9 straipsnio 1 dalį,
po konsultacijų komitetuose, sudarytuose įgyvendinant pirmiau minėtus reglamentus,
kadangi:
(1) 2002 m. kovo 20 d. Jungtinės Amerikos Valstijos įvairioms plieno gaminių kategorijoms įvedė apsaugą "Section 201" tarifinių kvotų ir papildomų muitų nuo 8 % iki 30 % ad valorem forma. Šie griežti Amerikos apribojimai kelia grėsmę, kad dideli tokių produktų kiekiai bus nukreipti nuo Jungtinių Amerikos Valstijų į Bendrijos rinką ir taip pakenks Bendrijos gamintojams.
(2) Komisijos reglamentas (EB) Nr. 560/2002 [5] su paskutiniais pakeitimais, padarytais Reglamentu (EB) Nr. 1287/2002 [6], penkiolikai plieno gaminių kategorijų nustatė laikinas apsaugos priemones po to, kai Komisija pastebėjo gana didelį šių gaminių importo padidėjimą per 1998-2001 m. laikotarpį ir preliminariai nustatė aiškius įrodymus, kad toks importo žemomis kainomis padidėjimas kelia grėsmę Bendrijos gamintojams. Komisija taip pat padarė išvadą, kad importas didėja dėl to, kad prekyba yra nukreipiama nuo Jungtinių Amerikos Valstijų dėl vis griežtėjančios jų protekcionistinės pozicijos. Be to, Komisija šiuo metu atlieka gaminių, kuriems taikomos šios laikinosios priemonės, ir kitų šešių kategorijų gaminių "apsaugos" tyrimą.
(3) Bendrijos užsienio prekybos statistikos negaunama per tokį laikotarpį, kurį nustatė 2000 m. rugsėjo 7 d. Komisijos reglamentas (EB) Nr. 1917/2000, nustatantis tam tikras Tarybos reglamento (EB) Nr. 1172/95 dėl užsienio prekybos statistikos [7] įgyvendinimo nuostatas, su pakeitimais, padarytais Reglamentu (EB) Nr. 1669/2001 [8].
(4) Komisijos reglamentas (EB) Nr. 76/2002 [9] nustatė išankstinę Bendrijos priežiūrą tam tikrų geležies ir plieno gaminių, kuriems taikomos EAPB ir EB sutartys, importui. Gaminiai, kuriems taikomas tas reglamentas, ne visiškai sutampa su tais gaminiais, kuriems taikomos Jungtinių Amerikos Valstijų apsaugos priemonės. Be to, Susitarimo dėl Europos ekonominės erdvės (EEE) Šalyse ir Turkijoje tas reglamentas netaikomas Europos laisvosios prekybos asociacijai (EFTA) priklausančių šalių kilmės importui. Akivaizdu, kad reikia statistinių duomenų, kad būtų galima greitai išanalizuoti visų geležies ir plieno gaminių importo, kuris po minėtų Jungtinių Amerikos Valstijų priemonių nepriklausomai nuo jo geografinės kilmės nukreipiamas į Bendrijos rinką, tendencijas.
(5) Todėl išankstinės priežiūros apimtis turi būti padidinta ir gaminių, ir geografinės kilmės atžvilgiu.
(6) Reglamentas (EB) Nr. 76/2002 turi būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 76/2002 iš dalies pakeičiamas taip:
1. Vietoj 1 straipsnio 1 dalies įrašoma:
"1. Geležies ir plieno gaminių, išvardytų I priede, kuriems taikomos EAPB ir EB sutartys, išleidimui į laisvą apyvartą Bendrijoje taikoma išankstinė Bendrijos prie-žiūra pagal Reglamento (EB) Nr. 3285/94 11 ir 12 straipsnius ir Reglamento (EB) Nr. 519/94 9 ir 10 straipsnius. Tai taikoma visų šalių, nesančių narėmis, kilmės importui. Tačiau gaminiams, kuriems taikomas dvigubo patikrinimo susitarimas tarp Bendrijai nepriklausančios šalies ir Bendrijos, taikomos tame susitarime, o ne šiame reglamente nustatytos sąlygos."
2. Priedas pakeičiamas šio reglamento priedu.
2 straipsnis
Šis reglamentas įsigalioja aštuntą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visos valstybėse narėse.
Priimta Briuselyje, 2002 m. liepos 23 d.